ธกส.ออกสลากระดม1พันล.
ใช้เป็นทุนหนุนเกษตรกรประกอบอาชีพเล็งตั้งสาขาเพิ่มในกทม.ครบ50เขต
31 ต.ค. 2557

ใช้เป็นทุนหนุนเกษตรกรประกอบอาชีพเล็งตั้งสาขาเพิ่มในกทม.ครบ50เขต
ธ.ก.ส.ออกสลากออมทรัพย์ หน่วยละ 100 บาท ระดมเงิน 1,000 ล้าน หนุนเกษตรกรประกอบอาชีพ
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.คาดว่าจะระดมเงินฝากปีนี้เป็นไปตามเป้าที่ตั้งไว้กว่า 8 หมื่นล้านบาท โดย 6 เดือนแรกของปีบัญชีมียอดเงินฝากแล้วรวมกว่า 1.05 ล้านล้านบาท แบ่งเป็นเงินฝากจากเกษตรกรและประชาชนทั่วไปจำนวน 6.99 แสนล้านบาท เงินฝากนิติบุคคลจำนวน 4.6 หมื่นล้านบาท และเงินฝากราชการและรัฐวิสาหกิจจำนวน 3.12 แสนล้านบาท
ทั้งนี้ ธ.ก.ส.ได้เปิดตัวผลิตภัณฑ์สลากออมทรัพย์ ธ.ก.ส. ราคาขายหน่วยละ 100 บาท จำนวน 10 ล้านหน่วย รวมวงเงิน 1,000 ล้านบาท เงินจากโครงการดังกล่าว ธ.ก.ส.จะนำไปเป็นทุนสนับสนุนการประกอบอาชีพของเกษตรกร โดยสลากดังกล่าวมีระยะเวลาการฝาก 3 ปี เมื่อฝากครบกำหนด ผู้ฝากจะได้รับคืนเงินต้นพร้อมดอกเบี้ยหน่วยละ 2.50 บาท และระหว่างที่ถือสลากยังได้สิทธิลุ้นรับรางวัลทุกวันที่ 16 ของเดือน รวม 36 ครั้ง โดยรางวัลที่ 1 มีมูลค่าถึง 10 ล้านบาท
นอกจากนี้ ยังได้ออกผลิตภัณฑ์ “สินเชื่ออุ่นใจคนไกลบ้าน” เพื่อเปิดโอกาสให้ลูกหลานเกษตรกรที่ทำงานในเมืองได้เข้าถึงบริการทางการเงินในอัตราดอกเบี้ยที่เป็นธรรม เป็นการลดภาระและป้องกันปัญหาการพึ่งพาเงินกู้นอกระบบ โดยสามารถกู้ได้รายละไม่เกิน 1 แสนบาท อัตราดอกเบี้ย 1% ต่อเดือน และให้พ่อแม่ซึ่งเป็นลูกค้า ธ.ก.ส.ช่วยรับรอง หากไม่มีหลักทรัพย์ค้ำประกันสามารถใช้บุคคลค้ำประกันได้
นายลักษณ์ กล่าวว่า ธ.ก.ส.ยังตั้งเป้าเปิดสาขาในกรุงเทพฯ ให้ครอบคลุม 50 เขต จากปัจจุบันที่มี 41 สาขา เพื่อเปิดโอกาสให้ชาวเมืองหลวงฝากเงินกับ ธ.ก.ส. ที่นอกจากจะให้ผลตอบแทนที่ดีแล้ว ยังมีส่วนร่วมในการเกื้อกูลภาคเกษตรกรรม 
ขณะเดียวกัน ธ.ก.ส.ได้รับการจัดสรรงบประมาณปี 2558 จำนวน 8.45 หมื่นล้านบาท เพื่อชำระคืนเงินต้นและดอกเบี้ยจากการดำเนินโครงการรัฐบาล แบ่งเป็น โครงการรับจำนำผลผลิตการเกษตร 7.13 หมื่นล้านบาท โครงการประกันรายได้ 6,889 ล้านบาท โครงการช่วยเหลือเกษตรกรผู้ปลูกข้าวปีการผลิต 2557/2558 จำนวน 2,132 ล้านบาท และโครงการอื่นรวม 4,152 ล้านบาท